EUROOPA PARLAMENT, EUROOPA LIIDU NÕUKOGU JA EUROOPA KOMISJON,

võttes arvesse Euroopa Liidu toimimise lepingut, eriti selle artiklit 295, ja Euroopa Aatomienergiaühenduse asutamislepingut, eriti selle artiklit 106a,

ning arvestades järgmist:

(1) Euroopa Parlament, Euroopa Liidu Nõukogu ja Euroopa Komisjon (edaspidi: „kolm institutsiooni“) peavad esindusühenduste ja kodanikuühiskonnaga avatud, läbipaistvat ja korrapärast dialoogi kooskõlas Euroopa Liidu lepinguga, eriti selle artikli 11 lõigetega 1ja 2.

(2) Selline avatus võimaldab kõigil sidusrühmadel esitada oma arvamusi neid mõjutada võivate otsuste kohta ning seega anda tõhusa panuse tõendite baasi, millele tuginedes poliitikaettepanekud tehakse. Sidusrühmade kaasamine suurendab otsustusprotsessi kvaliteeti, võimaldades väliste seisukohtade ja eksperdiarvamuste kogumist.

(3) Kolm institutsiooni kinnitavad, et läbipaistvus ja aruandekohustus on olulised, et säilitada Euroopa kodanike usk liidu poliitiliste, seadusandlike ja haldusmenetluste legitiimsusesse.

(4) Huvide esindamise läbipaistvus on eriti oluline selleks, et kodanikud saaksid jälgida huvide esindajate tegevust ja selle võimalikku mõju. Kolm institutsiooni leiavad, et sellist läbipaistvust on kõige parem tagada käitumisjuhendiga, mis sisaldab eeskirju ja põhimõtteid, mida kohaldatakse huvide esindajate suhtes, kes läbipaistvusregistris registreeruvad ja seega juhendit järgima kohustuvad.

(5) Praegune läbipaistvusregister organisatsioonidele ja füüsilisest isikust ettevõtjatele, kes tegelevad ELi poliitika kujundamise ja rakendamisega, loodi Euroopa Parlamendi ja Euroopa Komisjoni kokkuleppega 16. aprillil 2014 ning kuna sellega saadud kogemused on positiivsed, leiavad kolm institutsiooni, et sellist kokkulepet tuleks asjakohasel viisil laiendada.

(6) Kolm institutsiooni tunnistavad vajadust kehtestada kohustuslik läbipaistvusregister (edaspidi: „register“), kehtestades teatavate suhtlusvormide kasutamise eeldusena eelneva registreerimise, muutes selle huvide esindamise de facto eeltingimuseks, ning seega tagades, et selline esindamine toimub kooskõlas käitumisjuhendis sätestatud eeskirjade ja põhimõtetega.

(7) Kolm institutsiooni reageerivad käesolevaga vajadusele võtta võimalikult kiiresti vastu institutsioonidevaheline kokkulepe kohustusliku registri loomise kohta vastavalt Euroopa Parlamendi 28. aprilli 2016. aasta resolutsioonile üldsuse juurdepääsu kohta dokumentidele.

(8) Registri pidamisel ei sekkuta asjaomase kolme institutsiooni pädevustesse ning ei mõjutata nende korralduslikke sisevolitusi, samuti ei piirata kokkuleppe kohaldamist, mille nad sõlmivad registri sekretariaadi rahalistes ja haldusvahendites osalemise üksikasjade kohta.

(9) Kolm institutsiooni on kokkuleppe rakendamisel omavahelises koostöös üksteise suhtes lojaalsed.

(10) Kõik kolm institutsiooni võivad väljaspool käesolevat kokkulepet järgida ka muid hea valitsemistava ja läbipaistvuse põhimõtteid sellisel määral, mis ei mõjuta käesoleva kokkuleppe rakendamist ja selle eesmärkide saavutamist.

(11) Käesolev kokklepe ei piira Euroopa Liidu lepingu artikli 11 lõikes 4 (Euroopa kodanikualgatus) ja Euroopa Liidu toimimise lepingu artiklis 227 (õigus esitada petitsioone Euroopa Parlamendile) sätestatud õiguste kasutamist,

ON KOKKU LEPPINUD JÄRGMISES:

Artikkel 1

Institutsioonidevahelise kokkuleppe eesmärk ja kohaldamisala

Käesoleva institutsioonidevahelise kokkuleppega kehtestatakse läbipaistva ja eetilise suhtlemise raamistik, mida kohaldada käesoleva kokkuleppega hõlmatud tegevuses osalevate huvide esindajate ja asjaomase kolme institutsiooni vahelises suhtluses.